  Майя Бывальцева Эгра – Красногорск сюреслэсь «Кышкыттэм но ӟечлыко автомобиль сюресъёс» йӧскалык ӵектосъя кык люкетъёссэ тупатъян ужъёсты 80 процентлэсь ятырлы быдэстӥзы. 24-тӥ пӧсьтолэзе ужась ӧри лэсьтӥськонэз чакланы вуылӥз. Со сярысь йӧскалык ӵектослэн улосвыл офисэзлэн пресс-службаез ивортэ. Кык сюрес люкетъёслэн огъя кузьдалазы 11 иськемлэсь трос. Ужъёсты XXIX элькун гужем гурт шудонъёс кутскытозь йылпумъяны кулэ, соос Красногорскын 12-15 гудырикошконэ ортчозы Эгра ёросын сюреслэсь 5,37 иськемзэ тупатъяло, ужъёсты 13-тӥ оштолэзе кутскизы. Сюресэз кык сӥен асфальтобетонэн шобыртӥзы, сюрес урдэсъёсты юнматӥзы. Со сяна, транспорт дугдылонниосты умоятӥзы, кык выль павильонъёс пуктӥзы. Красногорск ёросын 5,7 иськемзэ выльдозы. Отын озьы ик кык сӥен асфальтобетон вӧлдӥзы, сюрес урдэсъёсты юнматӥзы. Сося на, 600 метрын кенертон лэсьтозы, кык дугдылонниосты умоятозы. Объектъёсты сётытозь сюресчиос сюрес урдэсъёсты ӵошкытатыны но куд-ог интыосын юнматыны, сюрес пусъёс, сигнал юбоос пуктылыны, лэсьтӥськон жуг-жагез утялтыны кулэ на. Ватсалом, йӧскалык ӵектосъя тупатъяно 19 улосвыл объектъёс пӧлысь сизьымаз ужъёсты йылпумъязы ни. 16-тӥ пӧсьтолэзе (Якшур-Бӧдья – Шаркан) – Шегъян Тыло (Петуньки) сюрес вылын тупатъян ужъёсты кутскизы.  Тегъёс: Авто Эгра Удмуртия сюресъёс тупатъянужъёс Красногорск  